Noel Formosa / Facebook .td_uid_2_6030b6934ccf5_rand.td-a-rec-img{text-align:left}.td_uid_2_6030b6934ccf5_rand.td-a-rec-img img{margin:0 auto 0 0} Il-Kunsill Lokali ta' San Lawrenz wera t-tħassib tiegħu fuq l-aħbar żvelata minn The Shift li miljunarju Indjan xtara madwar 30,000 metru kwadru art max-xatt tad-Dwejra biex jiżviluppa barriera. Parti minn din l-art hija sit protett ta' Natura 2000. Fi stqarrija, il-Kunsill Lokali stqarr li jinsab preokkupat bl-applikazzjoni quddiem l-Awtorità tal-Ippjanar bin-numru PA3961/20. Huwa fakkar li dal-post jinsab f'żona protetta ta' Natura 2000, u li kull żvilupp fiż-żona tad-Dwejra "mhux biss ikun qed jagħmel ħsara irreparabbli imma wkoll ikun qed ikompli joħnoq lil Għawdex b'detriment għas-settur turistiku." Il-Kunsill Lokali qed jikkommetti ruħu li jkun minn ta' quddiem biex jissalvagwardja dan il-post u jħeġġeġ sabiex għaqdiet u individwi ta' rieda tajba jingħaqdu miegħu favur il-ħarsien tal-lokalità. Is-sit The Shift żvela li multimiljunarju Indjan li joqgħod f'Dubaj ressaq applikazzjoni quddiem l-Awtorità tal-Ippjanar biex jirriabilita ż-żona u jwettaq estensjonijiet orizzontali u vertikali fuq il-barriera abbandunata magħrufa bħala Tal-Qattara. L-istqarrija tal-Kunsill Lokali hija approvata mill-erba' kunsilliera tal-Partit Nazzjonalista.